Ritratt ta’ raġel ta’ 30 sena li ttella’ mill-Pulizija ta’ California fuq is-sit soċjali ta’ Facebook wara li kien arrestat fuq pussess ta’ armi illegali spiċċa mal-erbat irjiħ tad-dinja tant li fi ftit sigħat kiseb xejn anqas minn 40,000 like,  4,000 share u 13,000 kumment. Jeremy Meeks kien arrestat u akkużat b’ħames akkużi fosthom dak ta’ pussess illegali ta’ armi u oħra relatata ma’ klikka kriminali. Madankollu dan ma waqqafx lil eluf ta’ nisa u anke rġiel milli “jiġġennu” wara l-par għajnejh żoroq li għandu dan il-kriminal. Qatt qabel ma kien hemm xi ritratt fuq l-istess paġna tal-pulizija li ġibed daqshekk għajnejn qal l-Uffiċjal tal-Pulizija ta’ Stockton Joseph Silva. Fost il-kummenti li nkitbu taħt ir-ritratt tiegħu ma naqsux dawk sarkastiċi, fosthom ta’ kummentatur partikolari li qal li t-tpinġija li għandu taħt għajnejh tfisser li jkun qatel lil xi ħadd. Għaldaqstant, il-parir siewi tiegħu għan-nisa kien biex ma jagħmux fuq is-sbuħija tiegħu għax jafu jibqgħu taħtha.